CELEX: 32020R1694
Language: lv
Date: 2020-11-11 00:00:00
Title: Eiropas Parlamenta un Padomes Regula (ES) 2020/1694 (2020. gada 11. novembris), ar ko, reaģējot uz Covid-19 pandēmiju, Regulu (ES) Nr. 168/2013 groza attiecībā uz īpašiem pasākumiem saistībā ar L kategorijas sērijas beigu transportlīdzekļiem (Dokuments attiecas uz EEZ)

13.11.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 381/4
               
            
         EIROPAS PARLAMENTA UN PADOMES REGULA (ES) 2020/1694
         (2020. gada 11. novembris),
         ar ko, reaģējot uz Covid-19 pandēmiju, Regulu (ES) Nr. 168/2013 groza attiecībā uz īpašiem pasākumiem saistībā ar L kategorijas sērijas beigu transportlīdzekļiem
         (Dokuments attiecas uz EEZ)
         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 114. pantu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         ņemot vērā Eiropas Ekonomikas un sociālo lietu komitejas atzinumu (1),
         saskaņā ar parasto likumdošanas procedūru (2),
         tā kā:
         
                     (1)
                  
                  
                     Covid-19 krīze ir izraisījusi L kategorijas transportlīdzekļu kritisko daļu un sastāvdaļu piegādes ķēdes traucējumus un ievērojamu pieprasījuma kritumu pēc šiem transportlīdzekļiem. Tā rezultātā ražotājiem ir būtiski kavēta to Euro 4 transportlīdzekļu krājuma realizēšana, kuri saskaņā ar Eiropas Parlamenta un Padomes Regulas (ES) Nr. 168/2013 (3) IV pielikumu ir jāreģistrē pirms Euro 5 posma piemērošanas 2021. gada 1. janvārī.
                  
               
                     (2)
                  
                  
                     Regulā (ES) Nr. 168/2013 paredzētie sērijas beigu noteikumi ļauj ražotājiem turpināt darīt pieejamu tirgū, reģistrēt vai uzsākt ekspluatēt ierobežotu daļu tādu L kategorijas transportlīdzekļu krājumu, ko nevar darīt pieejamu tirgū vai vairs nevar darīt pieejamu tirgū, tāpēc ka ir stājušās spēkā jaunas tehniskās prasības, attiecībā uz kurām šis transportlīdzeklis nav apstiprināts.
                  
               
                     (3)
                  
                  
                     Ņemot vērā Covid-19 krīzes izraisītos traucējumus, ir skaidrs, ka Regulas (ES) Nr. 168/2013 sērijas beigu noteikumi nav piemērots mehānisms, lai rastu risinājumu saistībā ar Euro 4 L kategorijas transportlīdzekļu daudzumu, kas ražotājiem būs krājumā pēc Euro 5 posma piemērošanas.
                  
               
                     (4)
                  
                  
                     Ņemot vērā ārkārtas apstākļus, ko izraisījusi Covid-19 krīze, un lai izvairītos no iespējamiem tirgus traucējumiem, ir jāgroza Regula (ES) Nr. 168/2013 nolūkā iekļaut īpašus pasākumus saistībā ar sērijas beigu transportlīdzekļiem, reaģējot uz Covid-19 krīzi.
                  
               
                     (5)
                  
                  
                     Lai nodrošinātu, ka šos īpašos sērijas beigu pasākumus piemēro tikai transportlīdzekļiem, kas bija krājumā laikā, kad tika noteikti valstu mēroga karantīnas pasākumi, to transportlīdzekļu daudzumam, uz kuriem attiecas šie īpašie sērijas beigu pasākumi, nevajadzētu pārsniegt to Euro 4 L kategorijas transportlīdzekļu skaitu, kuri bija krājumā 2020. gada 15. martā.
                  
               
                     (6)
                  
                  
                     Ņemot vērā to, ka šīs regulas mērķi, proti – reaģējot uz Covid-19 krīzi, grozīt Regulas (ES) Nr. 168/2013 sērijas beigu noteikumus, kas piemērojami 2021. gadā –, nevar pietiekami labi sasniegt atsevišķās dalībvalstīs, bet darbības mēroga vai iedarbības dēļ to var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību (LES) 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minētā mērķa sasniegšanai.
                  
               
                     (7)
                  
                  
                     Ņemot vērā steidzamību, ko radījuši Covid-19 krīzes izraisītie ārkārtas apstākļi, tiek uzskatīts par lietderīgu ieviest izņēmumu attiecībā uz astoņu nedēļu laikposmu, kas minēts LES, Līgumam par Eiropas Savienības darbību un Eiropas Atomenerģijas kopienas dibināšanas līgumam pievienotā Protokola Nr. 1 par valstu parlamentu lomu Eiropas Savienībā 4. pantā.
                  
               
                     (8)
                  
                  
                     Tāpēc Regula (ES) Nr. 168/2013 būtu attiecīgi jāgroza.
                  
               
                     (9)
                  
                  
                     Steidzamības kārtā šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī,
                  
               IR PIEŅĒMUŠI ŠO REGULU.
         
            1. pants
            Regulas (ES) Nr. 168/2013 XI nodaļā iekļauj šādu pantu:
            
               
                  “44.a pants
                  Īpaši pasākumi saistībā ar sērijas beigu transportlīdzekļiem, reaģējot uz Covid-19 pandēmiju
                  
                     1.   Atkāpjoties no 44. panta un ievērojot šā panta 2., 3. un 4. punktu, transportlīdzekļus, kas atbilst tāda tipa transportlīdzekļiem, kuru ES tipa apstiprinājums saskaņā ar 37. panta 2. punkta a) apakšpunktu kļūs nederīgs 2021. gada 1. janvārī, drīkst darīt pieejamus tirgū, reģistrēt vai uzsākt ekspluatēt kā sērijas beigu transportlīdzekļus līdz 2021. gada 31. decembrim.
                  
                  
                     2.   Šā panta 1. punktā minēto sērijas beigu transportlīdzekļu skaits nepārsniedz to transportlīdzekļu skaitu, kam ir ES tipa apstiprinājums, kurš saskaņā ar 37. panta 2. punkta a) apakšpunktu kļūs nederīgs 2021. gada 1. janvārī, un kuri bija krājumā 2020. gada 15. martā.
                  
                  
                     3.   Ražotājs, kas vēlas izmantot 1. punktā minēto atkāpi, iesniedz pieprasījumu katras tās dalībvalsts valsts iestādei, kurā attiecīgie transportlīdzekļi tiks darīti pieejami tirgū, reģistrēti vai kur tiks uzsākta to ekspluatācija, norādot to sērijas beigu transportlīdzekļu skaitu, kuriem tiek pieprasīta 1. punktā minētā atkāpe.
                     Attiecīgā valsts iestāde mēneša laikā pēc pieprasījuma saņemšanas lemj par to, vai un cik lielā skaitā ļaut savā teritorijā reģistrēt minētos sērijas beigu transportlīdzekļus.
                  
                  
                     4.   Transportlīdzekļiem, kuru ekspluatācija uzsākta saskaņā ar 1. punktu, ražotājs uz atbilstības sertifikāta izdara īpašu ierakstu, apzīmējot šos transportlīdzekļus kā “2021 – sērijas beigu” transportlīdzekļus.
                  
                  
                     5.   Dalībvalstis līdz 2021. gada 1. jūlijam informē Komisiju par to transportlīdzekļu skaitu, kuriem saskaņā ar šo pantu piešķirts sērijas beigu statuss.”.
                  
               
            
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 11. novembrī
            
               
                  Eiropas Parlamenta vārdā –
               
               
                  priekšsēdētājs
               
               D. M. SASSOLI
            
            
               
                  Padomes vārdā –
               
               
                  priekšsēdētājs
               
               M. ROTH
            
         
         
            (1)  2020. gada 29. oktobra atzinums (Oficiālajā Vēstnesī vēl nav publicēts).
         
            (2)  Eiropas Parlamenta 2020. gada 20. oktobra nostāja (Oficiālajā Vēstnesī vēl nav publicēta) un Padomes 2020. gada 3. novembra lēmums.
         
            (3)  Eiropas Parlamenta un Padomes Regula (ES) Nr. 168/2013 (2013. gada 15. janvāris) par divu riteņu vai trīs riteņu transportlīdzekļu un kvadriciklu apstiprināšanu un tirgus uzraudzību (OV L 60, 2.3.2013., 52. lpp.).